उज्जैन। स्कूल शिक्षा विभाग की महत्वपूर्ण नि:शुल्क सायकल प्रदाय योजना के अन्तर्गत शासकीय उत्कृष्ट उमावि माधव नगर स्कूल परिसर में विकास खण्ड स्तरीय नि:शुल्क सायकल वितरण समारोह शनिवार 19 नवम्बर को आयोजित किया गया। समारोह के मुख्य अतिथि ऊर्जा मंत्री श्री पारस जैन थे और कार्यक्रम की अध्यक्षता सांसद डॉ.चिन्तामणि मालवीय ने की। इस अवसर पर ऊर्जा मंत्री श्री जैन ने कहा कि बच्चे भविष्य के निर्माता हैं। राज्य शासन ने शिक्षा के स्तर में जितना सुधार करने का काम किया है, उतना पहले कभी नहीं हुआ है। शिक्षा की गुणवत्ता के लिये राज्य सरकार नित नई योजनाएं लागू कर रही है। शासकीय शालाओं में शिक्षा का स्तर ऊंचा उठा है। प्रायवेट शालाओं से अब शासकीय शालाओं में बेहतर परिणाम आ रहे हैं और छात्र-छात्राएं मेरिट में आकर शाला का नाम ऊंचा कर रहे हैं।